### | | | | --- | --- | | | | | --- | | **Byråd** 28. maj 2019 Sagsnr. 710-2018-4817 Dok.nr. 710-2019-108487 Sagsbehandler DPGILA | | 87.                 Forslag til revideret værdighedspolitik for Favrskov Kommune - Åbent

###

|  |  |
| --- | --- |
| Tidl. politisk behandling | BY, 28.08.18, pkt. 125 |
| Forventet sagsgang | SS-U, ØK, BY |
| Lovgrundlag | Lov om ændring af lov om social service § 81 a, stk. 2 (Værdighedspolitikker for ældreplejen) |

###

**SAGENS INDHOLD**

Byrådet skal i denne sag tage stilling til forslag til revideret
værdighedspolitik for Favrskov Kommune. Byrådet skal desuden beslutte
udmøntningen af et særtilskud på ca. 780.000 kr. til bekæmpelse af ensomhed,
tab af livsmod, sorg og selvmord, som kommunen modtager som en del af
midtvejsreguleringen i 2019.

Værdighedspolitikken beskriver de overordnede pejlemærker
og principper for en værdig ældrepleje i den enkelte kommune med udgangspunkt i
den personlige hjælp, omsorg og pleje.

Som en del af finanslovsaftalen for 2016 blev det
besluttet, at kommunerne skulle vedtage en værdighedspolitik for den kommunale
ældrepleje. Byrådet vedtog 28. juni 2016 en værdighedspolitik for [adresse]
Kommune.

I 2018 blev de områder, som værdighedspolitikken skal
beskrive, udvidet til at omfatte en indsats over for pårørende til svækkede
ældre. Den reviderede værdighedspolitik blev vedtaget af Byrådet 28. august
2018.

Seneste ændring i værdighedspolitikken er foranlediget af
bekendtgørelse nr. 70 af 21. januar 2019, hvor det fremgår, at kommunerne skal
beskrive, hvordan ensomhed blandt ældre bekæmpes.

Forslag til revideret værdighedspolitik er vedlagt som
bilag.

**VURDERING**

Social og Sundhed vurderer, at den seneste udarbejdede
værdighedspolitik fra august 2018 fortsat er relevant. Der er derfor alene
tilføjet et afsnit, som omhandler indsatsen i forhold til bekæmpelse af
ensomhed (markeret med rød skrift i udkastet til værdighedspolitikken).

Politikken består herefter af seks områder:

·
Livskvalitet og selvbestemmelse

·
Kvalitet, tværfaglighed og sammenhæng i plejen

·
Mad og ernæring

·
En værdig død

·
Indsats for pårørende

·
Bekæmpelse af ensomhed.

Bekæmpelse af ensomhed blandt ældre borgere har gennem
længere tid været et fokusområde i [adresse]. For eksempel stilles der
på sundheds- og ældrecentre lokaler til rådighed for en lang række tilbud, som
drives af frivillige foreninger, såsom demenscafé, kortspil og spisegrupper.
Tilbuddene omfatter også selvtræning til pensionister og mulighed for at søge
kommunale tilskud til diverse aktiviteter som drives af frivillige.

De forebyggende hjemmebesøg til ældre er en vigtig faktor i
forhold til bekæmpelse af ensomhed. Et af formålene med besøgene er netop at
mindske antallet af borgere, der føler sig ensomme. I dag tilbydes alle borgere
besøg eller at deltage i et fællesarrangement det år, de fylder 75 år samt igen
fra deres fyldte 80 år. Derudover tilbydes borgere i alderen 65 til 79 år, som
er i særlig risiko for at få nedsat social, psykisk eller fysisk funktionsevne,
ligeledes et besøg.

Med henblik på i endnu højere grad at have fokus på at
bekæmpe ensomhed, er der en lovændring på vej, som skal sikre, at alle
70-årige, der bor alene, tilbydes besøg.

Social og Sundhed har i 2018 og 2019 gennemført projekt
”Sammen mod Ensomhed”, der er et samskabelsesprojekt mellem Røde Kors,
Ældresagen og [adresse]. Projektet er finansieret af puljemidler fra
Sundhedsstyrelsen. Det nye afsnit i værdighedspolitikken om bekæmpelse af
ensomhed tager udgangspunkt i en række konkrete indsatser, der er udviklet
gennem dette samarbejde.

Målgruppen for projektet var de 181 borgere, der modtager
mere end fem timers hjemmehjælp om ugen. 142 af disse borgere blev vurderet, og
39 har vist sig at være i risiko for ensomhed. Efter en særlig indsats med
motiverende samtaler har 14 borgere ønsket at deltage i en
fællesskabsaktivitet.

Da værdighedspolitikken omfatter alle ældre borgere i
kommunen, vil målgruppen blive udvidet i forhold til ensomhedsprojektet. Dette
medfører et øget antal screeninger og motiverende samtaler.

Da støtten fra Sundhedsstyrelsen til projekt ”Sammen mod
Ensomhed” ophører med udgangen af maj 2019, vil en fortsættelse af indsatsen
kræve ny finansiering. Samtidig vil en omlægning af de forebyggende hjemmebesøg
medføre yderligere udgifter.

Derfor foreslås det, at 400.000 af de 780.000 kr. bliver
fordelt på følgende måde:

·
Der afsættes 200.000 kr. til styrkelse af de forebyggende
hjemmebesøg

·
Der afsættes 200.000 kr. til screening for ensomhed blandt ældre
borgere og afholdelse af motiverende samtaler.

Udkast til revideret værdighedspolitik har været i høring
hos Ældrerådet og Handicaprådet. Høringssvarene er vedlagt som bilag.

Ældrerådet bemærker i sit høringssvar, at Ældrerådet kan
tilslutte sig tilføjelsen til værdighedspolitikken om ensomhed. Ældrerådet
foreslår, at kommunen arbejder systematisk for at øge kendskabet til
nærmiljøets mulighed for hjælp mod ensomhed.

Da bekæmpelse af ensomhed er et fokusområde, kan Social og
Sundhed tilslutte sig Ældrerådets forslag. Som følge heraf er der med grøn
skrift indsat et tekstforslag i udkastet til værdighedspolitikken. Ældrerådets
bemærkninger vedrørende ændringer i visionen har Social og Sundhed taget til
efterretning, hvorfor den gældende vision fastholdes.

Handicaprådet spørger i deres høringssvar, om det ville
muligt med et samarbejde med præsterne på dette område. Rådet nævner også, at
for ældre i landområderne vil transport til aktiviteterne kunne være en
udfordring. Derudover foreslår rådet, om en del af § 18-midlerne til frivillig
socialt arbejde kunne prioriteres til aktiviteter rettet mod ensomhed.

Social og Sundhed kan oplyse, at Favrskov Kommune har
indgået en samarbejdsaftale med Provstiet i [adresse], sådan at borgere
kan tilbydes samtale med præsten, som også formodes at have kendskab til lokale
aktiviteter. Forslag til tekst herom er indsat med blå skrift i udkastet til
værdighedspolitikken. I forhold til muligheden for transport til og fra
aktiviteterne vil der være mulighed for borgerne for at tage flexture. Det kan
i øvrigt bemærkes, at hovedparten af de § 18-midler, der gives til aktiviteter
til ældre, vedrører aktiviteter, der bl.a. er med til at forebygge ensomhed.

**ØKONOMI**

Midler til de øvrige områder i værdighedspolitikken er afsat
gennem værdighedsmilliarden, der med udgangen af 2019 overgår til bloktilskud.

Til indsatsen mod ensomhed har regeringen afsat 100 mio. kr.
årligt i perioden 2019-2022 som et særtilskud udmålt efter nøglen for
udgiftsbehovet på ældreområdet. For Favrskov Kommunes vedkommende udgør beløbet
ca. 780.000 kr., men beløbet er ikke øremærket til ældreområdet.

Da Social og Sundhed løbende har fokus på bekæmpelse af
ensomhed gennem forskellige tiltag, vurderes det, at de foreslåede tiltag kan
finansieres med 400.000 kr. Restbeløbet på ca. 380.000 kr. foreslås tilført
kassen.

**INDDRAGELSE**

Forslaget har været i høring i Handicaprådet og Ældrerådet.

**INDSTILLING**

Direktøren for Social og Sundhed indstiller til Byrådet:

1.
At forslag til revideret
værdighedspolitik godkendes.

2.
At fordelingen af midlerne til bekæmpelse af
ensomhed godkendes.

**BESLUTNING**

***Social- og Sundhedsudvalget, 7. maj 2019:***

Fraværende:Ingen

Indstilles godkendt med følgende præcisering i forhold til
Ad 2: At fordelingen af midler på 400.000 kr. til bekæmpelse af ensomhed
godkendes, og at de resterende 380.000 kr. tilføres kommunens kassebeholdning.

***Økonomiudvalget, 21. maj 2019:***

Fraværende:Ingen

Indstillingen fra [adresse] og Sundhedsudvalget indstilles
godkendt med den tilføjelse, at det resterende beløb på 380.000 kr. overføres
til at håndtere en del af budgetpresset i 2019 på handicap- og
psykiatriområdet.

**Bilag**

|  |  |
| --- | --- |
| Værdighedspolitik for Favrskov Kommune | 710-2019-106998 |
| Høringssvar fra Ældrerådet til forslag til værdighedspolitik for Favrskov Kommune | 710-2019-85898 |
| Høringssvar fra Handicaprådet til forslag til værdighedspolitik for Favrskov Kommune | 710-2019-85402 |